Ψήφισμα της 22/9/2011 του Δημοτικού Συμβουλίου του Δήμου Θεσσαλονίκης με το οποίο ζητά από το Υπουργείο Πολιτισμού και Τουρισμού να μην προβεί στον αποχαρακτηρισμό 

της νήσου Γυάρου, ως ιστορικού τόπου
Το Δημοτικό Συμβούλιο Θεσσαλονίκης ζητεί από το Υπουργείο Πολιτισμού και Τουρισμού τη διατήρηση του ιστορικού - μνημειακού χαρακτήρα της νήσου Γυάρου, καθώς και των κτισμάτων – μνημείων που βρίσκονται στις περιοχές των πέντε όρμων του νησιού με όσα περιλαμβάνουν δηλαδή το στρατόπεδο και τις εγκαταστάσεις, σύμφωνα με τις υπουργικές αποφάσεις του 2001. Επιπροσθέτως ζητεί, να μην αλλοιωθεί ο χαρακτήρας της Γυάρου, ως τόπου μαρτυρίου και συμβόλου για την ελευθερία, τη δημοκρατία και την κοινωνική δικαιοσύνη. 

Αξιώνει δε από την πολιτεία την υλοποίηση των ήδη εγκεκριμένων μελετών του Εθνικού Μετσοβείου Πολυτεχνείου για την ανάδειξη της Γυάρου σε τόπο ιστορικής μνήμης, προκειμένου με τον τρόπο αυτό να εκφραστεί η δέουσα τιμή στους 22.000 πολιτικούς κρατούμενους αγωνιστές της εθνικής αντίστασης και του αντιδικτατορικού αγώνα, ανάμεσά τους και 500 (πεντακόσιοι) συμπολίτες-σσες «προληπτικώς» συλληφθέντες την περίοδο της χούντας.
